Wärtsilän uuden sukupolven moottorilla on kysyntää maailmalla enemmän kuin pystytään ja halutaan toimittaa.

Wärtsilän uuden sukupolven moottorilla on kysyntää maailmalla enemmän kuin pystytään ja halutaan toimittaa. Jarkko Heikkinen / Yle

Ensimmäiset huipputehokkaat Wärtsilä 31 -moottorit on myyty asiakkaille eri puolilla maailmaa. Moottorin kysyntä on maailmanmarkkinoilla niin kovaa, että Wärtsilässä siihen ei pystytä vastaamaan.

Wärtsilän uuden sukupolven tuote, Wärtsilä 31, on maailman tehokkain meridieselmoottori. Uuden teknogian myötä se vähentää merkittävästi polttoaineen kulutusta ja päästöjä. Moottori on ennen kaikkea myös varma.

Moottori pääsi Guinnesin ennätysten kirjaan maailman tehokkaimpana nelitahtidieselinä. Ja nyt siitä on maailmalla todella kova kysyntä. Lähes sata neuvottelua on meneillään ja ostotarjouksia tulee joka päivä. Wärtsilästä kerrotaan, että innokkaimpia ostajia joudutaan jo toppuuttelemaan.

– Kysyntää on enemmän kuin mitä pystytään tuottamaan. Meillä on tilauksia vanhoista moottoreista tuotannossa ja emme pysty enempää toimittamaan, kertoo 31-moottorin tuotepäällikkö Robert Ollus Wärtsilästä.

Wärtsilä on myynyt 31-moottoreita kuusi kappaletta. Kolme moottoria jäänsärkijään Siperiaan, kaksi tanskalaiseen matkustaja-alukseen ja yhden norjalaiseen kalastusalukseen.

Moottorin toiminnasta tosioloissa halutaan kokemuksia ennenkuin sitä myydään isommasti maailmalle.

Pitkän tuotekehityksen tulos

Wärtsilä 31 on uuden sukupolven polttomoottori. Sen kehityksen ensimmäiset askeleet otettiin 2000-luvun alussa, mutta varsinaisesti moottorin kehitystyö alkoi 2010.

Wärtsilä 31 -moottorii sopii monentyyppisen alusten ja myös voimalaitosten energiantuotantoon. Moottorin etuna on suuri teho ja sen myötä pieni polttoaineenkulutus sekä päästöt.

– Tällä moottorilla varustettu risteilyalus Suomen ja Ruotsin välillä säästää yli kaksi miljoonaa euroa kolmessa vuodessa pollttoainekuluissa, lupaa Robert Ollus.

Olluksen mukaan moottorin lisäetu on sen varmuus. Se on suunniteltu niin, että sillä on neljä kertaa pidemmät huoltovälit tavallisiin moottoreihin nähden. Tavoitteena on tulevaisuus, jossa alukset liikkuvat automaattiohjauksessa, jopa miehittämättöminä. Silloin moottoreiden on toimittava varmasti keskeytyksettä.

Wärtsilän Vaasantehtaalla eletään tällä hetkellä kiireistä aikaa. Jarkko Heikkinen / Yle

Lisää tuotekehitystä ja investointeja

Wärtsilä investoi Vaasaan parin seuraavan vuoden aikana ainakin kymmenen miljoonaa euroa. Tehdasalueelle rakennetaan testaustoiminnalle jäähdytysallas ja kaasuputki, jotta moottoreiden testausta ja polttoainevalikoimaan voidaan lisätä.

Vaskiluodossa testilaboratorioon tehdään muutoksia, koska Triesten tehtailta tuodaa kolme isoa moottoria tuotekehitykseen Vaasaan. Vaasa ottaa vastuun myös suurten moottorien kehittämisestä.

Näiden lisäksi moottoreiden komponenttien valmistukseen on tuotu ultraäänitarkastukset. Ne varmistavat mm. moottoreiden kiertokankien virheettömän valmistuksen.

Laivakauppoja maailmalla on tänä vuonna tehty alle viisisataa. Se on tuntunut Wärtsilän Vaasan tehtailla toistuvina YT-neuvotteluina ja irtisanomisina. Tuotantoa on ylläpitänyt erityisesti voimalaitostilaukset Indonesiaan, Argentiinaan ja viimeksi Saksaan.

Wärtsilä -31 on myyty vasta ensimmäiset moottorit, mutta tilanne tuotannossa näyttää valoisalta.

– Me olemme saaneet kauppoja ennenkaikkea voimalaitospuolelta ja se on hyvä. Tämän vuoden loppu ja ensi vuoden alku näyttävät oikein hyvältä, kertoo Wärtsilä Finlandin toimitusjohtaja Stefan Damlin.